ခိုးတတ်လျှင် ယိုးတတ်

ခိုးတတ်လျှင် ယိုးတတ် သည် မြန်မာဆိုရိုးစကား ဖြစ်သည်။

အဓိပ္ပာယ်

ခိုးတတ်လျှင် ယိုးတတ် ဆိုသည်မှာ မိမိကိုယ်တိုင်က ခိုးတတ်၊ ဝှက်တတ်သူသည် အခြားသူများကိုလည်း ခိုးသူဟု စွပ်စွဲတတ်သည်ဟု ဆိုလိုသည်။ ဤဆိုရိုးစကားသည် မိမိ၏ အပြစ်ကို သူများအပေါ် လွှဲချတတ်သော လူတို့၏ သဘောကို ဖော်ပြသည်။ မိမိကိုယ်တိုင် မကောင်းမှုတစ်ခုကို ကျူးလွန်ထားသူသည် အခြားသူများလည်း ထိုကဲ့သို့ ပြုလုပ်လိမ့်မည်ဟု ထင်တတ်သည်။ ထို့ကြောင့် အပြစ်မရှိသော သူများကိုပင် မမှန်မကန် စွပ်စွဲတတ်သည်။ ဤဆိုရိုးစကားသည် မိမိကိုယ်ကို ပြန်လည် ဆန်းစစ်ရန်နှင့် သူတစ်ပါးကို မဆင်မခြင် မစွပ်စွဲရန် သတိပေးထားသည်။

ကိုးကားချက်များ

   ခိုးတတ်လျှင် ယိုးတတ်ဆိုတာလို ဗဒုံမင်းတရားက သူကိုယ်တိုင် နန်းလုပြီးခါစမို့ ကိုယ့်သဘောနှင့် နှိုင်းပြီး မယုံမကြည်ရှိတာနဲ့… ရမ်းမိရမ်းရာ ရမ်းကုန်ပေါ့ထင်ပါရဲ့၊ [၁၂၈၂] ရွှေပြည်၊ ပ။ ၅၉။
   မိမိကဲ့ရဲ့ဖွယ်ကို အစွမ်းကုန် ဖုံးကွယ်ထားသော ကြောင်သူတော်များဖြစ်တတ်ကြသည်။ ဘာကြောင့်နည်း၊ ခိုးတတ်လျှင် ယိုးတတ်သောကြောင့်တည်း။ [၁၃၁၄] ကိုယ်ကျင့်။ ၇၃။

ကိုးကား

Category:မြန်မာဆိုရိုးစကားများ